Vyhlásenie Národnej rady Slovenskej republiky
o deťoch a mládeži

Schválené Národnou radou Slovenskej republiky
uznesením zo 4. septembra 2001 č. 1542

Národná rada Slovenskej republiky

pri príležitosti konania Svetového summitu o deťoch,

majúc na pamäti, že Slovenská republika prevzala záväzky vyplývajúce z podpisu Dohovoru o právach dieťaťa, najširšie akceptovanej normy medzinárodného práva vo vzťahu k deťom,

rešpektujúc  všeľudské hodnoty, ako sú sloboda, rovnosť, solidarita, tolerancia a nenásilie, úcta k prírode a ľudskému rodu,

vítajúc, že deti sú v stále väčšej miere považované za subjekty ľudských práv  a že sa postupne uznáva ich právo na spoluúčasť na spoločenskom živote a rozhodovacích procesoch, ktoré ovplyvňujú ich život,

vítajúc  významný podiel občianskej spoločnosti, mimovládnych organizácií, súkromného sektora, regionálnych a medzinárodných organizácií na implementácii Dohovoru o právach dieťaťa,

v presvedčení, že dieťa potrebuje špeciálnu pomoc a ochranu na naplnenie svojich práv na dôstojný život v mieri, v atmosfére šťastia, lásky a porozumenia,

majúc na zreteli zodpovednosť voči budúcim generáciám, čo okrem iného znamená, že žiadne rozhodnutie ani aktivita nesmie ohrozovať práva našich detí,

uznávajúc, že chudoba a sociálne rozdiely, nedostatok možností na využitie voľného času a oddychu obmedzujú možnosti detí na úplný rozvoj duševných a fyzických schopností,

s vedomím,  že  dospelá populácia musí prevziať zodpovednosť za osudy detí a mládeže, keďže v poslednom desaťročí vo svete
-	viac ako dva milióny detí zahynuli v dôsledku vojen,
-	viac ako 6 miliónov detí zostalo zranených alebo trvalo invalidných,
-	viac ako milión detí osirelo alebo žije trvalo bez rodičov,
-	desať miliónov detí mladších ako 10 rokov zbytočne zomiera na bežné choroby a podvýživu,

v presvedčení, že potrebnú kvalitu života deťom zabezpečí predovšetkým
-	dobrá starostlivosť v najútlejšom detstve, láskyplné prostredie a starostlivosť, od ktorých závisí zdravie, vnímavosť a citový vývin detí potrebný na ich ďalšie začlenenie do spoločnosti,
-	kvalitné školské vzdelanie,
-	bezpečné a podnetné prostredie pre dospievajúcich, ktoré im umožní rozvinúť individuálne schopnosti,

uvedomujúc si skutočnosť, že deti patriace k národnostným menšinám, deti vysídlencov, utečencov a prisťahovalcov, postihnuté deti a deti infikované vírusom HIV alebo choré na AIDS sú vystavené mimoriadnemu riziku diskriminácie a potrebujú špeciálnu ochranu a účasť, na ktoré majú právo,

zdôrazňujúc  potrebu väčšej informovanosti o ochrane detských práv, ako aj význam ochrany detí pred ekologickými hrozbami,

prijíma toto vyhlásenie:

Slovenská republika sa hlási k princípom formulovaným v Dohovore o právach dieťaťa a podporuje konkrétne kroky k jeho naplneniu tak, aby sa stal všeobecne známym dokumentom a jeho jednotlivé články boli rešpektované. K jeho úspešnému zavedeniu do praxe majú byť zriadené potrebné nástroje.

Prihlasuje sa tiež k Berlínskemu záväzku o deťoch  Európy a Ázie a mieni jeho duch rešpektovať pri  príprave plánovaných legislatívnych krokov dotýkajúcich sa detí a mládeže.

Deti a mládež sú potenciálnou  hodnotou spoločnosti a treba podporovať také politické a ekonomické kroky, ktoré povedú k lepšej zdravotnej starostlivosti o ne, ku skvalitňovaniu vzdelávacieho systému, budú smerovať k nižšej miere ich ohrozenia fyzickým  či psychickým násilím, toxikomániou, nezamestnanosťou  a inými rizikami.

V politike voči deťom treba podporovať tie kroky a aktivity, ktoré vychovávajú mladých ľudí a deti k občianskemu  uvedomeniu, ušľachtilým záujmom a úcte k všeľudským hodnotám a informujú ich o ich právach.

Rodina je základom spoločnosti a má prvoradú zodpovednosť  za starostlivosť  o deti a ich ochranu. Inštitúcie štátu majú  rodičom a rodinám vychádzať v ústrety, aby mohli vychovávať deti v bezpečnom a stabilnom prostredí a vo vlastnej krajine.

Deti majú byť ochránené pred rizikami ohrozujúcimi zdravie, vrátane mentálneho zdravia a pred alkoholom a drogami. Má sa im poskytovať ochrana pred akoukoľvek formou diskriminácie z dôvodov rasy, jazyka, náboženstva, pohlavia a zvláštna ochrana má byť poskytnutá postihnutým deťom, aby sa zabezpečila ich akceptácia a integrácia do spoločnosti.

Deti majú byť ochránené pred všetkými formami násilia, sexuálneho zneužívania a telesného trestania vrátane ochrany pred zobrazovaním násilia a pornografie v médiách a na internete.

Bez ohľadu na sociálne a ekonomické podmienky, v ktorých deti žijú, má byť venovaná sústavná pozornosť životnému prostrediu, aby deti mali primerané priestory na vzdelávanie a trávenie voľného času.

Generácia dospelých musí v maximálnej možnej miere prevziať spoluzodpovednosť za deti a mládež a odstraňovať riziká, ktoré ohrozujú ich zdravotný vývoj a najdôležitejšiu fázu ich života – detstvo.

Bratislava, september 2001